আসিয়া বিবিকে কারামুক্তি দিলো পাকিস্তান, গন্তব্য অজানা :: Online BanglaNews Portal || BDlive24
ধর্ম অবমাননার অভিযোগে মৃত্যুদণ্ডাদেশ নিয়ে আট বছর কারাগারে থাকার পর বুধবার রাতে মুক্তি পেয়েছেন খ্রিস্টান ধর্মাবলম্বী পাকিস্তানি নারী আসিয়া বিবি। উচ্চ আদালতে মৃত্যুদণ্ড বাতিল হওয়ার এক সপ্তাহের মাথায় বুধবার রাতে তাকে মুলতানের কারাগার থেকে ছেড়ে দেওয়ার কথা জানিয়েছেন তার আইনজীবী সাইফ মুলুক।
বালতি থেকে পানি পান করা নিয়ে ২০০৯ সালে মুসলিম প্রতিবেশী নারীদের সঙ্গে ঝগড়ায় জড়িয়েছিলেন আসিয়া। ওই সময় ইসলামের নবী হযরত মুহাম্মদ সাল্লাল্লাহু আলাইহি ওয়া সাল্লামকে নিয়ে আসিয়াঅবমাননাকর মন্তব্য করেছিলেন বলে অভিযোগ করেন ওই নারীরা। এই ঘটনায় দায়ের করা মামলায় তার মৃত্যুদণ্ড দেওয়া হয়।
গত ৩১ অক্টোবর সুপ্রিম কোর্ট সেই দণ্ডাদেশ বাতিল করে আসিয়ার মুক্তির নির্দেশ দেয়। এই রায় বাতিলের দাবিতে সহিংস বিক্ষোভ শুরু করে পাকিস্তানের কট্টরপন্থী ইসলামি দলগুলো। বিক্ষোভের রাশ টানতে তেহরিক-ই-লাবাইকের (টিএলপি) সঙ্গে চুক্তি স্বাক্ষর করে পাকিস্তান সরকার। ওই চুক্তির আওতায় আসিয়া বিবির দেশত্যাগে নিষেধাজ্ঞা আরোপে রাজী হয় সরকার।
ঢাকা, বৃহস্পতিবার, নভেম্বর ৮, ২০১৮ (বিডিলাইভ২৪) // পি ডি এই লেখাটি ২৭৫১ বার পড়া হয়েছে